als_Latn dik_Latn sag_Latn
Shkruan: Florim ZEQA
Me datën 11 korrik të këtij viti përmes shkrimit “A do të jetë 17 korriku stacioni i fundit i Thaçit për zbritje nga pushteti”, jo rastësisht ngrita dilemat për ndërrim të pushtetit, ngase isha i sigurt në dinakërinë e kryeministrit, skenarët e kuvendit dhe prapaskenat e mëpastajme të Gjykatës Kushtetuese.
Vendimi i Gjykatës Kushtetuese për pezullimin e postit të kryetarit të Kuvendit të Kosovës me kërkesën e partisë në pushtet, nga politikan, analist dhe gazetar profilesh të ndryshme u quajt me termë të ndryshme si; pezullim, masë e përkohshme, masë e dhunshme, masë e jashtëzakonshme politike në kuvend, etj, etj,…të gjitha këto janë të pamohueshme, por unë për më tepër se kaq, do t’i thosha edhe masë skandaloze.
Në këtë rast e mëse e rëndësishme është të nxjerrjen konkludime të sakta se çfarë në të vërtetë u arrit me këtë vendim skandaloz të Gjykatës Kushtetuese.
Pasojat e këtij vendimi do të jenë të shumta dhe shumëdimensionale.
Nëse deri para vendimit të gjykatës qeveria aktuale quhej qeveri në ikje apo qeveri në detyrë, tani e tutje nuk mund ta quajmë të tillë, pasi ky vendim i gjykatës asaj i zgjatë jetën së paku edhe për tre deri në pesë muaj të tjerë, e që ndryshe në gjuhën politike i bie të quhet “Thaçi plus”.
Zgjatja e jetës një qeverie në “ikje” është i paprecedent, ka krijuar një gjendje pak më shumë se paradoksale-qeveri pa kuvend !
Pezullimi i kryetarit të kuvendit dhe institucionit ligjvënës jo vetëm që është dhunim i jetës institucionale të vendit, është degradim i proceseve demokratike,…shpërfillja e vullnetit të shumicës së deputetëve në kuvend është shpërfillje e vullnetit të qytetarëve të vendit dhe ngufatje e një procesi të rregullt zgjedhor.
Tani pas këtij vendimi, qeveria “Thaçi plus” pa kuvend do t’i ketë duart e lira ne marrjen e vendimeve dhe menaxhimin ( shpërdorimin) e parasë publike sipas dëshirave personale të kryeministrit dhe nevojave elektorale të partisë në pushtet.
Të tilla ishin dy vendimet e fundit (të paligjshme) të qeverisë Thaçi plus;
– E para, vazhdimi i mandatit edhe për tri vite të tjera për të gjithë nënsekretarët e përgjithshëm të ministrive, si dhe pesë pozitave që janë të barasvlefshme me këtë pozitë. Kjo të kujton qeverinë e përkohshme, në të cilën u instaluan “sekretarët permanent” nëpër të gjitha institucionet e vendit.
– E dyta, ndarja e 100 milion eurove për nevojat e veteranëve dhe invalidëve të luftës,…vendime këto që në rrethana normale duhej të kalonin paraprakisht në kuvend, dhe tek më pas të konsideroheshin vendime fuqiplote dhe të ligjshme për aplikim.
S’ka dyshim se vendime të ngjashme do të kemi më shpesh javëve dhe muajve në vazhdim nga “Thaçi plus” për përgatitjen e terrenit për zgjedhjet e jashtëzakonshme nacionale të fillim vjeshtës së ardhshme.
Do të jetë kjo kohë e artë e qeveritarëve aktual (PDK-së) për konsolidimin e radhëve të veta nga shthuarja dhe tkurrja e radhëve të saj pas largimit të disa prej figurave më të fuqishme të saj (Jakup Krasniqi, Fatmir Limaj, Hydajet Hyseni, etj),…përderisa partitë e bllokut opozitar do të humbasin kohë rreth koalicionit, pa i kryer si duhet detyrat e shtëpisë (riorganizimet nëpër partitë e tyre).
Koalicioni do ta ketë tepër të vështirë ta motivojë dhe unifikojë elektoratin rreth kësaj krijese heterogjene dhe jo natyrale, të cilën asgjë tjetër nuk e bashkon përveç dëshirës për largimin e kësaj qeverie; nuk e bashkojnë as programet politike dhe as ato ideologjike,…mbi të gjitha janë ambiciet për ndarjen e pushtetit që do t’i largojnë nga njëri-tjetri rivalët e deridjeshëm politik.
Po them kështu, sepse ndarja e “tortës” nuk po bëhet në pjesë të barabarta sipas fuqisë elektorale por sipas fuqisë së muskujve politik.
Partia më e madhe e bllokut (koalicionit), në këtë rast LDK-ja duhet t’i analizojë me kujdesin maksimal veprimet e saja në të ardhmen, përparësitë dhe pasojat që mund t’i sjellë një koalicion i panatyrshëm parazgjedhor.
Elektoratit të pastër rugovian nuk i do koalicionet me kundërshtarët politik, ideologjik, filozofik, biologjik apo çfarë do qofshin ata.
Për më tepër elektoratit rugovian të LDK-së i intereson ribashkimi i të gjitha pjesëve të saja të shpërndara nëpër parti tjera. Ky bashkim i pjesëve LDK-në do ta rikthente në partinë e parë politike, forcën më kredibile dhe më të preferuar të elektoratit kosovar.
fij_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn